Mustafa har en formue hjemme i Irak. Alligevel betaler den danske stat for at have ham boende i teltlejren i Næstved.

Gulduret fra Tissot glimter om kap med diamantringen på Mustafas venstre hånd, mens Prada-brillerne er taget af til interviewet. Skoene er pakket ind i fint læder, mens den hvide, nystrøgne skjorte har fået åbnet den øverste knap i den danske sommervarme.

- Hvis min familie vidste, jeg sov i telt, ville de græde for mig. Jeg har aldrig levet sådan her, fortæller han.

Mustafa kommer fra det nordlige Irak. Han var en succesfuld forretningsmand, og han fortæller, at han tjente formuer på at fragte blandt andet æg fra Tyrkiet til den irakiske hovedstad, Bagdad. Og hjemme i Irak venter 250.000 dollars på ham.

Han vil gerne være anonym, da han frygter, at nogen vil forsøge at finde hans penge i Irak, hvis han står frem med navn. TV 2 er bekendt med hans identitet.

Rigmand får lommepenge og mad betalt af statskassen

Trods formuen i Irak sover han i en feltseng i et opvarmet telt på en græsmark lidt uden for Næstved. Alligevel får han ni kroner om dagen af den danske stat og får serveret tre måltider.

Mustafa kom til Danmark inden den berygtede smykkelov trådte i kraft, og derfor har han ikke fået konfiskeret uret og diamantringen. Pengene i Irak ville den danske stat alligevel ikke kunne røre. Men Mustafa kan sagtens se det retfærdige i, at han betaler for sig selv.

- Men jeg har ingen papirer. Jeg kan ikke arbejde. Giv mig nogle papirer, så starter jeg en forretning her, så vil jeg leje mit eget hus, jeg vil betale skat. Så kan Danmark tjene på flygtninge i stedet for, siger han.

Hvis min familie vidste, jeg sov i telt, ville de græde for mig. Mustafa, irakisk asylansøger

Men en feltseng i Næstved og mad, hans krop ikke kan holde til?

- Det gider jeg ikke betale for. Giv mig lov til at arbejde, så kan jeg betale for mig selv.

Blev lukket ned i Irak

Han har allerede flere ideer til forretninger, han kan starte i Danmark. Han ser for eksempel et stort potentiale i at eksportere dansk sukker og ost til Tyrkiet og Irak.

- Det er gode forretninger. Jeg kan finde på mange ting, fortæller Mustafa.

En teltlejr er ikke ligefrem, hvad Mustafa er vant til. Faktisk havde han aldrig tilbragt en nat i et telt, før han kom til Danmark. Foto: TV 2

Flere flygtninge beholder deres penge i hjemlandet

For fire måneder siden indførte et flertal i Folketinget smykkeloven, som dikterer, at politiet skal konfiskere smykker og andre værdier fra flygtninge og migranter, som er mere end 10.000 kr. værd. TV 2 kunne i søndags fortælle, at loven ikke er blevet brugt èn eneste gang. Politiet synes nemlig, loven er ubrugelig, fordi de har svært ved at vurdere, hvor meget smykkerne og værdigenstandene er værd. Og flere velhavende flygtninge fortæller nu til TV 2, at politiet vil få svært ved at finde værdier hos flygtningene, fordi ingen tager deres værdier med, når de flygter.

En anden asylansøger fra den kurdiske del af Iran fortæller til TV 2, at han har værdier for op mod 800.000 dollars i hjemlandet.

- Jeg har slet ikke brug for hjælp. Som jeg har set og oplevet, er der alle mulige, som virkelig har råd og som har masser af penge, fortæller Anwar Mawladi.

Han er ikke modstander af, at de, der har råd, selv betaler for deres ophold i Danmark. Og ligesom Mustafa, vil han gerne starte forretning i Danmark og betale skat i Danmark.

- Ja, jeg kan hente mine penge herop. Hvis jeg får opholdstilladelse, kan jeg arbejde her med mine penge og jeg kan også selv betale for min uddannelse her, siger han.

Flygtninge vil gerne betale selv

Men ifølge Mustafa, er det ikke fordi, flygtningene ikke vil betale for sig selv - de kan bare ikke få lov til det.

- Hvis du er ved godt helbred, og du kan gøre hvad som helst, hvorfor ville du så bare sidde? Hvorfor vil du bede nogen om at give dig penge? Man vil gerne selv tjene de penge, siger han.

Det er Anwar Mawladi enig i.

- Jeg har ikke forladt mit hjemland for pengenes skyld. Jeg havde alt i mit hjemland. Jeg havde penge, jeg havde et godt liv, jeg havde familie. Penge er det sidste, jeg ville komme her for, siger Anwar Mawladi.

- Det er rart at have penge

Kazem Khoshdel, der er fra Afghanistan, men har boet hele sit liv i Iran, har også mange midler i hjemlandet. Op mod 650.000 kroner i kontanter og jord, fortæller han. Også han ville foretrække at betale for sig selv frem for at få penge af den danske stat.

- Hvis jeg havde mulighed for at hente mine penge herop og jeg kunne investere her og få hjælp til det fra staten, så er det ikke noget problem, det vil jeg gerne, siger han.

Mange flygtninge er naturligvis meget fattige, men hverken Mustafa, Anwar eller Kazeem mener, at ret mange flygtninge kommer til Danmark med det formål at modtage sociale ydelser fra den danske stat. Når de er her, vil alle foretrække at arbejde.

- Det er rart at have penge, og det er rart at kunne hjælpe nogen, der har brug for penge. Jeg er lykkelig, når jeg gør det, fastslår Mustafa.